Up-308/06
Natisni
Opravilna št.:
Up-308/06
Datum odločitve:
29. 3. 2007
ECLI:
ECLI:SI:USRS:2007:Up.308.06
Akt:
Ustavna pritožba zoper sklep Okrožnega sodišča v Celju št. P 191/2001 z dne 6. 2. 2006
Izrek:
Ustavna pritožba zoper sklep Okrožnega sodišča v Celju št. P 191/2001 z dne 6. 2. 2006 se zavrže.
Evidenčni stavek:
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 3. 2006
Vrsta odločitve:
sklep
Vrsta rešitve:
zavrženje
Dokument:
US27370
Dokument v PDF obliki:
Up-308-06.pdf
113 KB
Prenesite datoteko
Up-308/06-5
29. 3. 2007
SKLEP
Ustavno sodišče je v postopku za preizkus ustavne pritožbe A. A. iz Ž. Ž. na seji senata 20. marca 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sklep Okrožnega sodišča v Celju št. P 191/2001 z dne 6. 2. 2006 se zavrže.
Obrazložitev
1. Pritožnik vlaga ustavno pritožbo zoper dopolnilni sklep o postavitvi izvedenca, ki ga je sodišče prve stopnje izdalo v pravdnem postopku zaradi plačila odškodnine. Moti ga, da iz pravnega pouka izpodbijanega sklepa izhaja, da zoper ta sklep ni pritožbe, čeprav Ustava pravico do pritožbe v 25. členu izrecno zagotavlja. Poudarja, da izvedenca ne pozna, zato na Ustavno sodišče naslavlja prošnjo, naj ga seznani z njegovimi referencami in mu na ta način zagotovi pravico do poštenega sojenja.
2. V skladu s prvim odstavkom 51. člena Zakona o Ustavnem sodišču (v nadaljevanju ZUstS) je ustavno pritožbo mogoče vložiti šele, ko so izčrpana vsa pravna sredstva. Zoper izpodbijani sklep sicer ni samostojnega pravnega sredstva, vendar je pritožnikova ustavna pritožba kljub temu preuranjena. Sklep o postavitvi izvedenca je izvedbeni sklep dokaznega sklepa. Z njim se le konkretizira izvajanje dokaza – tako glede same osebe izvedenca kot glede vsebine in obsega dela, ki ga mora postavljeni izvedenec opraviti.  Ko izvedenec svoje delo opravi, imajo stranke možnost podajati pripombe na izdelano izvedensko mnenje ter zahtevati ustrezno dopolnitev dokaznega postopka. Morebitne kršitve človekovih pravic v zvezi z izvedbo tega dokaza pa se lahko sanirajo s pritožbo zoper končno sodno odločbo. Šele če menijo, da jim ustrezno varstvo človekovih pravic oziroma temeljnih svoboščin (kljub izčrpanju rednih in izrednih pravdnih sredstev) v postopku pred rednimi sodišči ni bilo zagotovljeno, lahko te kršitve uveljavljajo z ustavno pritožbo pred Ustavnim sodiščem.
3. Ker v obravnavani zadevi procesna predpostavka izčrpanosti pravnih sredstev ni izpolnjena, je Ustavno sodišče ustavno pritožbo zavrglo.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: dr. Dragica Wedam Lukić ter člana mag. Marija Krisper Kramberger in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
dr. Dragica Wedam Lukić